L 135/112
EL
Επίσημη Εφημερίδα της Ευρωπαϊκής Ένωσης
23.5.2023
Ενώ το Συμβούλιο επί του παρόντος καθορίζει τη θέση που πρέπει να ληφθεί σε σώμα που έχει συσταθεί από τη σύμβαση, η επακόλουθη έγκριση ενδέχεται, ανάλογα με το αποτέλεσμα των συζητήσεων αυτών, να απαιτήσει απόφαση για τη σύναψη μιας τέτοιας τροποποιητικής συμφωνίας κατά τη διαδικασία που ορίζεται στο άρθρο 218 παράγραφος 6 της ΣΛΕΕ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1 Η θέση που πρέπει να ληφθεί εξ ονόματος της Ένωσης κατά την ενδέκατη σύνοδο της διάσκεψης των μερών της σύμβασης είναι να υποστηρίξει την έγκριση των τροποποιήσεων του παραρτήματος III της σύμβασης όσον αφορά τη συμπερίληψη του acetochlor (ακετοχλώριο), του carbosulfan (καρβοσουλφάνη), του χρυσοτιλικού αμιάντου, του fenthion (φενθείο) (σκευασμάτων εξαιρετικά χαμηλού όγκου με συγκέντρωση δραστικού συστατικού ίση ή μεγαλύτερη από 640 g/l), του iprodione (ιπροδιόνη), των υγρών σκευασμάτων (γαλακτωματοποιήσιμων και διαλυτών συμπυκνωμάτων) που περιέχουν paraquat dichloride (διχλωριούχο παρακουάτ) σε συγκέντρωση ίση ή μεγαλύτερη από 276 g/l, που ισοδυναμεί με συγκέντρωση ιόντων paraquat ίση ή μεγαλύτερη από 200 g/l, και του terbufos (τερμπουφός).
Άρθρο 2 1.
Η θέση που πρέπει να ληφθεί εξ ονόματος της Ένωσης κατά την ενδέκατη σύνοδο της διάσκεψης των μερών της σύμβασης είναι να υποστηριχθεί η έγκριση των τροποποιήσεων που υπέβαλαν η Ελβετία, η Αυστραλία, η Μπουρκίνα Φάσο, η Γκάνα και το Μάλι (έγγραφο UNEP/FAO/RC/COP.11/13/Add.2), αρκεί να πληρούνται οι ακόλουθες προϋποθέσεις και να πραγματοποιηθούν οι αναγκαίες τροποποιήσεις προς τον σκοπό αυτό: α) οι πρόσθετοι κανόνες και διαδικασίες που εισάγονται με τις τροποποιήσεις συνάδουν με τους υφιστάμενους κανόνες και διαδικασίες στο πλαίσιο της σύμβασης, β) οι τροποποιήσεις διασφαλίζουν ότι προτιμάται η συμπερίληψη χημικών προϊόντων στο παράρτημα III της σύμβασης και ότι οι πρόσθετοι κανόνες δεν παρεμποδίζουν τη συμπερίληψη ενός χημικού προϊόντος στο παράρτημα III, ακόμη και όταν το χημικό αυτό προϊόν έχει ήδη συμπεριληφθεί στο παράρτημα VIII της σύμβασης, γ) οι τροποποιήσεις διασφαλίζουν ότι οι κανόνες που θα ισχύουν για τις εξαγωγές των χημικών προϊόντων του παραρτήματος VIII της σύμβασης δεν θα είναι ασθενέστεροι, όσον αφορά την προστασία των συμβαλλομένων μερών εισαγωγής, από τους κανόνες που ισχύουν για τις εξαγωγές των χημικών προϊόντων του παραρτήματος III της σύμβασης, δ) οι τροποποιήσεις διασφαλίζουν ότι όλα τα μέρη που κυρώνουν την τροποποίηση δεσμεύονται από κάθε απόφαση για συμπερίληψη ενός χημικού προϊόντος στο παράρτημα VIII της σύμβασης, περιλαμβανομένης κάθε απόφασης που λαμβάνεται με ψηφοφορία. 2.
Στην περίπτωση που δεν υπάρχει επαρκής υποστήριξη από άλλα μέρη για τις προτεινόμενες τροποποιήσεις που αναφέρονται στην παράγραφο 1 του παρόντος άρθρου, η θέση που πρέπει να ληφθεί εξ ονόματος της Ένωσης κατά την ενδέκατη σύνοδο της διάσκεψης των μερών της σύμβασης είναι να υποστηριχθεί τροποποίηση της διαδικασίας λήψης αποφάσεων για συμπερίληψη χημικών προϊόντων στο παράρτημα III της σύμβασης, η οποία θα εισαγάγει τη δυνατότητα ψηφοφορίας σύμφωνα με το άρθρο 22 παράγραφος 4 σε συνδυασμό με το άρθρο 22 παράγραφος 3, χωρίς την εφαρμογή του άρθρου 22 παράγραφος 3 στοιχείο β) της σύμβασης.
Άρθρο 3 Μικρές προσαρμογές της θέσης που αναφέρεται στα άρθρα 1 και 2, υπό το φως των εξελίξεων κατά την ενδέκατη σύνοδο της διάσκεψης των συμβαλλομένων μερών της σύμβασης, μπορούν να συμφωνηθούν από τους αντιπροσώπους της Ένωσης, σε διαβούλευση με τα κράτη μέλη, μέσω επιτόπιου συντονισμού, χωρίς περαιτέρω απόφαση του Συμβουλίου.
Άρθρο 4 Η παρούσα απόφαση αρχίζει να ισχύει την ημερομηνία έκδοσής της.